Manden begik ifølge anklageskriftet de to voldtægter inden for en uge i begyndelsen af september.

En 35-årig mand er idømt fem års fængsel for at have voldtaget to kvinder på henholdsvis 21 og 23 år dette efterår. Han bliver desuden udvist for bestandigt.

Det har Retten i Lyngby afgjort.

Manden var ifølge anklageskriftet tiltalt for to forhold af voldtægter mod de unge kvinder i en bil, som manden brugte til at 'pirattaxa'-kørsel.

Samlet op i indre København

De to voldtægter blev begået inden for en uge i begyndelsen af september.

Den ene voldtægt skete ifølge anklagen om morgenen 1. september, hvor en 21-årige kvinde blev samlet op i Indre By i København, hvorefter hun blev kørt mod Lyngby.

På Lyngby Omfartsvej under Lyngby Hovedgade drejede taxachaufføren ind til siden, hvorefter kvinden ifølge eget udsagn blev udsat for voldtægt.

Til sidst blev hun sat af i Virum.

Manden blev anholdt 19. september, hvor han blev sigtet for voldtægten af Nordsjællands Politi. Dagen efter blev han varetægtsfængslet.

Voldtægt på rastplads

Den anden voldtægt skete ifølge anklagemyndigheden tidligt om morgenen 7. september.

På en rasteplads ved Nybrovej nær Bagsværd Sø holdt manden ind i sin pirat-taxa, og ifølge sigtelsen forgreb han sig på kvinden.

Tiltalen er omfattende mod den 35-årige mand og handler om voldtægt ved samleje, voldtægt ved andet seksuelt forhold og blufærdighedskrænkelse.

Manden har gennem retssagen nægtet sig skyldig. Han ankede på stedet dommen til Østre Landsret.